**בבית משפט המחוזי בתל אביב יפו מ"ת 12386-10-17**

 **בפני שופט תורן**

**המבקשת: מדינת ישראל**

 **באמצעות פרקליטות מחוז תל-אביב פלילי**

 רח' הנרייטה סולד 1, תל-אביב יפו, מיקוד 64924

 טלפון: 03-6970222 פקס: 03-6919108

**- נ ג ד -**

**המשיבים: 1. רוסלן [בן אלחן] מיסייב- לא בעניינו**

יליד 1.7.89 ת.ז

חולון

[עתה במעצר מיום 28.9.17]

**2. מור מרדכי [בן שמעון] ביטון- לא בעניינו**

יליד 2.12.95 ת.ז

קרית מלאכי

[עתה במעצר מיום 1.10.17]

**3. חנן [בן דוד] אלפסי- לא בעניינו**

יליד 7.1.1968 ת.ז

חיפה

[עתה במעצר מיום 1.10.17]

**4. אברהם [בן רמי] יוספוב- לא בעניינו**

יליד 12.6.89 ת.ז

תל אביב

[עתה במעצר מיום 1.10.17]

**5. אליה [בת אילן] קדוש**

ילידת 16.3.98 ת.ז

תל אביב

**[במעצר מיום 11.10.17]**

**בקשה לעיון חוזר ולחילוט ערבויות בעניין משיבה 5 בלבד**

בהתאם לסעיף 52 לחוק סדר הדין הפלילי (סמכויות אכיפה – מעצרים), התשנ"ו-1996

**בית המשפט הנכבד מתבקש בזאת לעיין מחדש בהחלטתו מיום 4.10.17 במסגרתה הורה, בהסכמת המדינה, על שחרור המשיבה 5 בתנאים מגבילים וציווה על שחרורה בתנאים הבאים:**

* 1. מעצר בית מלא ברח' ... ביפו **בפיקוח הערבה גב' עופר נוי ת.ז ...בסך 1000 ₪.**
	2. הפקדה במזומן בסך 1000₪, בגינה ניתנה ארכה עד ליום 8.10.17.
	3. יציאה לטיפולים רפואיים בבית חולים בלינסון ופגישות עם עורך דינה, במשרדו, ברחוב אריאל שרון 4 גבעתיים, והכל בכפוף למסירת הודעה מראש.

[פרוטוקול הדיון מיום 4/10/17 צורף וסומן **א**']

**השתלשלות העניינים:**

1. כנגד המשיבים הוגש כתב אישום המייחס להם ביצוע עבירות איומים ועבירות אלימות, בצוותא חדא עם דודו אמויאל [להלן: "דודו"], בן זוגה של משיבה 5, אשר נמלט מהארץ לאחר ביצוע העבירות המתוארות בכתב האישום, והכל כמפורט להלן:
2. ביום 28.9.17 שעה 01:00 לערך, הגיעה משיבה 5, מלווה במשיב 1 לבית חולים איכילוב בתל אביב (להלן: "בית החולים"), לצורך קבלת טיפול רפואי. במהלך שהותה במיון בית החולים, החלה משיבה 5 לגדף ולצעוק על הצוות הרפואי בטענה כי אינה מטופלת כראוי. בהמשך, הרחיק המאבטח א.א. [להלן: "א.א"] את משיבה 5 מדלפק המיון, במטרה למנוע ממנה לתקוף את מי מהצוות הרפואי, וזאת לאחר שהבחין כי ניסתה למשוך את שפופרת הטלפון מידיה של אחות במיון.

בעוד א.א. אוחז במשיבה 5, פנתה האחרונה אל משיב 1 ואמרה לו :"יא קוקסינל, למה אתה לא מחזיר לו? אם בעלי היה פה הוא היה מפרק אותם" וכן איימה על הצוות הרפואי והמאבטחים באומרה: "חכו מה יהיה לכם כשבעלי יגיע לפה".

מיד לאחר מכן, קשרו משיבים 1-4 ודודו קשר לתקוף, בצוותא חדא, את א.א. ו/או מי מהמאבטחים והצוות הרפואי בבית החולים.

בסמוך לשעה 02:48 הגיעו משיבים 1-4 ודודו אל בית החולים, נכנסו אל שטח מיון בית החולים, תוך שדודו צועק "מי הבנזונה שנגע בבת הזוג שלי?!" בהמשך, איים דודו על א.א. באומרו: "אני השטן שלך, חכה חכה, לא מול המצלמות, אני אתפוס אותך בחוץ".

מיד לאחר מכן, נכנסו משיבים 1-4 ודודו לחדר המיון, כשהמאבטחים א.א., ב.ב. וג.ג. [להלן: "המאבטחים"] הולכים בעקבותיהם. אז, החלו משיבים 1-4 ודודו לתקוף את המאבטחים, בצוותא חדא, כאשר תחילה הקיפו את א.א. מכל עבר, חבטו בראשו, מאחורי גבו, ולאחר מכן, משנפל אל הארץ, המשיכו המשיבים 1-4 ודודו לתוקפו באמצעות בעיטות בפניו ובחלקי גופו. בד בבד, חבלו המשיבים 1-4 ודודו בג.ג., כאשר היכו אותו בחוזקה, באמצעות מכות אגרוף בפניו, באופן שהביא לנפילתו אל הארץ, וכן חבטו בב.ב. במכות אגרוף ובבעיטות בחלקי גופו. מאבטח נוסף בשם ד.ד., אשר הגיע במטרה לסייע לחבריו, מצא עצמו מותקף אף הוא במכת אגרוף בפניו.

לאחר המתואר לעיל, החלו משיבים 1-4 ודודו להימלט משטח המיון אל הרכב, כאשר ב.ב., א.א. וד.ד. דולקים אחריהם. בסמוך לרכב, ניסה ב.ב. למנוע ממשיב 4 להיכנס אל הרכב, אז יצאו מהרכב משיבים 1-3 ודודו, ותקפו את ב.ב., בחוזקה וללא רחם, תוך שהצמידו את גופו אל קיר סמוך וחבטו בו, בצוותא חדא, שוב ושוב, כל אחד על פי יכולתו, באמצעות אגרופים בפניו, בראשו ובכל חלקי גופו. כבנוסף ותוך כדי, תקף דודו את א.א., במכות אגרוף נמרצות לפניו, באופן שאילץ את המאבטחים להגן על גופם והמשיבים נמלטו מהמקום באמצעות הרכב.

בהמשך למתואר לעיל, משהוזעקו שוטרי משטרת ישראל אל בית החולים במטרה לסייע לצוות האבטחה, עוכבה משיבה 5 על ידי השוטרים אורן אזולאי [להלן: "השוטרת אורן"] רון עובדיה ואסיה נמירובסקי [להלן: "השוטרת אסיה"] [להלן ביחד: "השוטרים"] בשל חשד לקשר עם משיבים 1-4 ודודו.

משיבה 5 ניסתה לעזוב את שטח המיון ולא נענתה להוראותיה של השוטרת אורן, תוך שהתקרבה אליה באופן מאיים, קראה לעברה כינויי גנאי וקללות, וכאשר ביקשו לאזוק אותה, תקפה משיבה 5 את השוטרת אורן, תחילה באמצעות שתי מכות אגרוף לכיוון פניה, בהמשך, החלה לנשוך, לשרוט את השוטרת אורן בפניה, ולירוק עליה. בהמשך ניסתה המשיבה 5 לתקוף את השוטרים באמצעות בעיטות עד שנאזקה ברגליה.

[העתק כתב האישום צורף וסומן **ב'**].

1. בד בבד עם הגשת כתב האישום, בתאריך 8.10.17 הוגשה בקשה למעצר משיבים 1-4 עד לתום ההליכים המשפטיים בעניינם, ואילו באשר למשיבה 5, נתבקשה הארכת תנאי הערובה בהם שוחררה, והכל עד לתום ההליכים המשפטיים כנגדה.

[העתק הבקשה למעצר עד תום ההליכים צורפה וסומנה **ג'**].

1. בתאריך 8.10.17, התקיים דיון בפני כבוד השופטת אסתר נחליאלי חיאט, במסגרתו הורה בית המשפט הנכבד כי התנאים בהם שוחררה המשיבה 5 במסגרת מ"י 62366-09-17 ימשיכו לחול עד החלטה אחרת (להלן: "**ההחלטה**"). הדיון נערך בנוכחות ב"כ המשיבה 5 ובני משפחתה, כאשר המשיב הגיעה באיחור לדיון והתנאים נמסרו לידיעתה.

[פרוטוקול הדיון מיום 8.10.17 צורף וסומן **ד'**]

**נימוקי הבקשה:**

1. בתאריך 11.10.17 בשעה 18:00 או בסמוך לכך, **שלושה ימים בלבד לאחר שניתנה הוראה כדין מעת בית משפט מוסמך, הפרה המשיבה 5 את הוראת בית המשפט הנכבד, יצאה מכתובת מעצר הבית בו היתה אמורה לשהות אל בית בת זוגתה לשעבר, הגברת ה.ה. (להלן: "ה.ה.") ביהוד**. כעבור פרק זמן של כעשרים דקות, הוזמנה עבור המשיבה 5 מונית מיהוד לכיוון בית החולים וולפסון בחולון.
2. בהמשך, וכפי שעולה מתיק החקירה, במהלך הנסיעה במונית, התחייבה המשיבה 5 לשלם את תמורת הנסיעה, בסך 110 ₪, ואולם מיד עם הגעת המונית אל שטח בית החולים וולפסון, יצאה המשיבה 5 מהמונית מבלי ששילמה עבור הנסיעה.
3. בשלב זה, החל דין ודברים בין נהג המונית ומשיבה 5, אשר בשיאו איימה המשיבה 5 על נהג המונית כי "תשב עליו שבעה" ואף תקפה אותו בעת שסטרה על לחיו בחוזקה. בהמשך האמור לעיל, קיללה המשיבה 5 את מאבטחי בית החולים, ותקפה את שוטרי משטרת ישראל, איימה עליהם בפגיעה שלא כדין בשמם, לרבות איומים כי תביא להפללתם בגין ביצוע עבירות מין כלפיה.
4. לאור התנהלות המשיבה 5, הורה בית משפט השלום, כבוד השופטת יפעת אונגר ביטון, ביום 12.10.17 על מעצרה של המשיבה 5 בתנאי אשפוז לצורך ביצוע הסתכלות פסיכיאטרית, עד ליום 16.10.17 שעה 15:00.
5. בד בבד עם מעצרה של המשיבה 5, נעשה ניסיון לאתר את המפקחת, הגב' עופר נוי, ואולם זו סירבה להגיע לחקירה בטענה כי אינה משמשת מפקחת על משיבה 5 וכי אין היא מוכנה לשאת במלאכת הפיקוח.
6. לא יכולה להיות מחלוקת כי מתקיימת עילת מעצר, מקום בו המשיבה 5 מפרה את תנאי שחרורה, בהתאם לסעיף 21(א)(2) ל**חוק סדר הדין הפלילי (סמכויות אכיפה-מעצרים) התשנ"ו- 1996,** באשר ימים ספורים בלבד לאחר הגשת כתב האישום נגדה, הופר תנאי מהותי מתנאי הערובה ונתקיימה עילה לביטול השחרור בערובה.
7. **זאת ועוד, המשיבה 5 פעלה באופן זהה להתנהגותה חסרת הרסן אשר יוחסה לה בכתב האישום המקורי ואשר בגין מעשיה אלו מצא בית המשפט הנכבד כי יש הכרח להורות על הימצאותה בתנאים מגבילים, תוך עריכת איזון בין חומרת העבירות אשר יוחסו לה ובין היכולת לפסוע בדרך אשר פגיעתה במשיבה פחותה. אף על פי כן, הפרה המשיבה 5 ברגל גסה את הוראות בית המשפט, האמון אשר ניתן בה ושבה לבצע שרשרת עבירות אלימות כלפי כל מי שנקרא בדרכה.**
8. **לאור כל המפורט לעיל ונוכח ההפרה הבוטה של תנאי השחרור, הן על-ידי המשיבה 5 והן על-ידי המפקחת, מתבקש בית-המשפט הנכבד להורות לאלתר על ביטול שחרורה בתנאים של המשיבה 5 וכן להורות על חילוט הערבויות אשר הופקדו במסגרת ההליך הפלילי, הן מטעם המשיבה 5 והן מטעם המפקחת- נוי עופר, אשר אי עמידתה בתנאי הפיקוח, כמתחייב בחוק, הם שאפשרו את התנהגותה של משיבה 5, לרבות פגיעתה בנהג המונית, ובהמשך פגיעה באנשי אכיפת החוק.**
9. ככל שיורה בית-המשפט הנכבד על קביעת דיון בענין חילוט הערבויות, תבקש המבקשת לזמן למועד שיקבע גם את המפקחת נוי עופר.

**תל-אביב, ‏‏כ"ו בתשרי תשע"ח לבנת מלמד, עו"ד**

**‏16 באוקטובר 2017 סגנית בכירה בפרקליטות מחוז תל אביב (פלילי)**

 ‏

פמת"א 05/5600/17; פל"א 452838/17